**Forskrift om endringer i utlendingsforskriften (fortsatt opphold til britiske borgere og deres familiemedlemmer etter Storbritannias uttreden av EU)**

Fastsatt av Justis- og beredskapsdepartementet 09.12.2021 med hjemmel i lov 15. mai 2008 nr. 35 om utlendingers adgang til riket og deres opphold her (utlendingsloven) § 125a, jf. delegeringsvedtak 9. oktober 2009 nr. 1260 og omorganiseringsvedtak 18. desember 2009 nr. 1582.

**I**

I forskrift 15. oktober 2009 nr. 1286 om utlendingers adgang til riket og deres opphold her (utlendingsforskriften) gjøres følgende endringer:

§ 19-35 første ledd skal lyde:

§ 19-35*. Permanent oppholdstillatelse til britiske borgere og deres familiemedlemmer*

Britiske borgere og deres familiemedlemmer med varig oppholdsrett i Norge ved utløpet av 31. desember 2020 og utlending som nevnt i § 19-33, som fyller vilkårene forvarig oppholdsrett, jf. lovens § 115 eller § 116, har etter søknad rett til permanent oppholdstillatelse, jf. lovens § 62. Varig oppholdsrett gitt til slik utlending før utløpet av overgangsperioden skal ikke anses bortfalt ved opphold utenfor riket på inntil fem påfølgende år. Vilkårene i lovens § 62 første*, femte og syvende* *ledd* gjelder ikke for søknad om permanent oppholdstillatelse etter første punktum. Ved beregning av oppholdstid etter lovens § 115 og § 116 skal lovlig opphold både før og etter 31. desember 2020 tas med i beregningen, herunder oppholdstid under behandling av søknad og klage, jf. § 19-33 sjette ledd.

**II**

Endringene trer i kraft straks.